Porsche jaag toe nie vliegtuig weg | News24
Porsche jaag toe nie vliegtuig weg
=Die konvooi veteraanmotors arriveer by die Wings & Wheels fees op Uitenhage vliegveld. Foto: SHAUN GILBERT
Dit was ’n hittete gelyk-op-jaagtog in beide uitdagings tussen vliegtuig en motor tydens Saterdag se Wings-en-Wheels vliegskou buite Uitenhage.
“Die Porsche V8 het een groot stofstreep gespin van die een punt tot die ander. Oor die pylvak het die Whisper-vliegtuig goed ingehaal, maar hoe vinniger hy vlieg hoe verder moes hy gaan draai,” vertel Lourens Kruger, ’n organiseerder van die jaarlikse Wings & Wheels fees en Doug Davidson herdenking-lugskou.
Uiteindelik het die Porche en Whisper gelyk oor die wenstreep “gevlieg”. In die veteraanstryd tussen die 1929 Ford Model A en die 1940 Falke, het die spoednaalde nou nie so ver oorgekantel nie, maar tot vermaak van die toeskouers het die twee ook gelyk geëindig.
Volgens Kruger het die bywoningsgetalle na vanjaar se fees en lugskou verdubbel teenoor laasjaar se hoeveelheid toeskouers.
“Die fees groei jaarliks en dit dra by dat ons kan teruggee aan die gemeenskap, veral ten opsigte van die feesbegunstigdes, Oosterland Jeugsentrum en die Uitenhage Dierebe- skermingsvereniging.”
’n Geluk by die ongeluk was dat burgemeester Danny Jordaan eerstehands die swak kragtoevoer na die vliegveld ervaar het.
“Die krag het uitgeskop tydens sy opening van die fees. In ons aansoek aan die munisipaliteit vir verbeterings by die vliegveld sal ons nou definitief vra vir groter kapasiteit kragtoevoer.”
Die organiseerders van die fees en lugskou bedank graag alle deelnemers, die hoofborge Algoa Steel, Klinicare-apteekgroep, KW Amusement, alle ander wat ’n bydrae gelewer het sowel as die publiek vir hulle ondersteuning.